“คลัง” ย้ำกลุ่ม “คนละครึ่ง-เราเที่ยวด้วยกัน” รีบยืนยันตัวตนในวันนี้ คัดกรองร่วม “เราชนะ
“คลัง” กำชับกลุ่ม “คนละครึ่ง-เราเที่ยวด้วยกัน” เร่งยืนยันตัวตนผ่าน “เป๋าตัง” ภายในวันนี้ ก่อนถูกตัดสิทธิคัดกรองร่วม “เราชนะ” 
“คลัง” กำชับกลุ่ม “คนละครึ่ง-เราเที่ยวด้วยกัน” เร่งยืนยันตัวตนผ่าน “เป๋าตัง” ภายในวันนี้ ก่อนถูกตัดสิทธิคัดกรองร่วม “เราชนะ”
27 ม.ค. 2564

น.ส.กุลยา ตันติเตมิท รักษาราชการแทนผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า โครงการ “คนละครึ่ง” ซึ่งเปิดให้ประชาชนลงทะเบียนเพิ่มเติม เมื่อวันที่ 20 ม.ค.64 ผ่านเว็บไซต์ www.คนละครึ่ง.com โดยประชาชนที่ลงทะเบียนสำเร็จจะได้รับ SMS ยืนยันสิทธิแล้ว ต้องยืนยันตัวตนให้สำเร็จก่อนจึงจะสามารถเริ่มใช้จ่ายผ่านแอปพลิเคชัน “เป๋าตัง” ได้นั้น ขณะนี้มีประชาชนยืนยันตัวตนสำเร็จแล้วประมาณ 75% ของผู้ได้รับสิทธิในรอบลงทะเบียนครั้งนี้
โฆษกกระทรวงการคลัง ย้ำว่าขอให้ผู้ได้รับสิทธิโครงการคนละครึ่ง เร่งยืนยันตัวตนภายในวันที่ 27 ม.ค.นี้ และใช้จ่ายครั้งแรกโดยเร็วภายในวันที่ 7 ก.พ.64 มิเช่นนั้นจะถูกตัดสิทธิได้ร่วมโครงการ
“หากท่านยืนยันตัวตนสำเร็จได้ทันภายในวันที่ 27 มกราคม 2564 ข้อมูลของท่านจะถูกนำไปคัดกรองและตรวจสอบเพื่อพิจารณาสิทธิในการเข้าร่วมโครงการเราชนะโดยอัตโนมัติ และถือว่าท่านเป็นผู้ที่ไม่ต้องลงทะเบียนในโครงการเราชนะอีก เนื่องจากเป็นกลุ่มผู้ที่มีแอปพลิเคชันเป๋าตัง ที่ได้ให้ความยินยอมให้นำข้อมูลไปประมวลผลหรือเปิดเผยเพื่อดำเนินมาตรการอื่นๆ ของรัฐได้อยู่แล้ว ดังนั้น ระบบจึงสามารถนำข้อมูลของท่านไปตรวจสอบคุณสมบัติของโครงการเราชนะให้ได้ทันที” น.ส.กุลยาระบุ
สำหรับความคืบหน้าล่าสุดของโครงการคนละครึ่ง ณ วันที่ 26 มกราคม 2564 เวลา 21.00 น. มีร้านค้าลงทะเบียนเข้าร่วมโครงการแล้วกว่า 1 ล้านร้านค้า และมีผู้ใช้สิทธิแล้วจำนวน 14,010,944 คน โดยมียอดการใช้จ่ายสะสม 72,811 ล้านบาท แบ่งเป็นเงินที่ประชาชนจ่าย 37,247 ล้านบาท และภาครัฐร่วมจ่ายอีก 35,564 ล้านบาท โดยจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร ชลบุรี สงขลา เชียงใหม่ และสมุทรปราการ ตามลำดับ